欧阳修
赠李士宁
蜀狂士宁者，不邪亦不正。
混世使人疑，诡谲非一行。
平生不把笔，对酒时高咏。
初如不著意，语出多奇劲。
倾财解人难，去不道名姓。
金钱买酒醉高楼，明月空床眠不醒。
一身四海即为家，独行万里聊乘兴。
既不采药卖都市，又不点石化黄金。
进不干公卿，退不隐山林。
与之游者但爱其人而莫见其术，安知其心。
吾闻有道之士游心太虚，逍遥出入，
常与道俱。故能入火不热，
入水不濡。尝闻其语，
而未见其人也，岂斯人之徒欤。
不然言不纯师，行不纯德，
而滑稽玩世，其东方朔之流乎。